b'\n_START_ARTICLE_\nDubultai\n_START_PARAGRAPH_\nDubultai (latv. Dubulti) yra J\xc5\xabrmalos miesto dalis. \xc5\xa0ioje vietoje Lielup\xc4\x97 formuoja staig\xc5\xb3 lank\xc4\x85, priart\xc4\x97dama iki Rygos \xc4\xaflankos ma\xc5\xbedaug 300 metr\xc5\xb3 atstumu. Beveik tokiu pa\xc4\x8diu atstumu nuo j\xc5\xabros yra ir Dubult\xc5\xb3 gele\xc5\xbeinkelio stotis. Atstumas nuo Dubult\xc5\xb3 stoties iki Rygos centro yra apie 20 kilometr\xc5\xb3. Tod\xc4\x97l Dubultai yra viena i\xc5\xa1 m\xc4\x97giamiausi\xc5\xb3 rygie\xc4\x8di\xc5\xb3 ir u\xc5\xbesienio turist\xc5\xb3 vasaros poilsio viet\xc5\xb3._NEWLINE_Pirm\xc4\x85 kart\xc4\x85 pamin\xc4\x97ti XVIII a., \xc4\x8dia buvo \xc5\xbevej\xc5\xb3 gyvenviet\xc4\x97. Po 1812 m. karo Dubultai tapo viena i\xc5\xa1 pirm\xc5\xb3j\xc5\xb3 poilsio viet\xc5\xb3 J\xc5\xabrmaloje. Nuo 1814 m. \xc4\x8dia lank\xc4\x97si poilsiaujantys didikai. Dar 1820 m. ar net anks\xc4\x8diau \xc5\xbevej\xc5\xb3 nameliuose vasaros metu prad\xc4\x97jo apsistoti kelios rygie\xc4\x8di\xc5\xb3 \xc5\xa1eimos. Paprasti nameliai pama\xc5\xbeu buvo perstatyti ir augant poilsiautoj\xc5\xb3 skai\xc4\x8di\xc5\xb3 buvo pastatyti nauji vasarnamiai._NEWLINE_Tarp Dubult\xc5\xb3 ir Majuor\xc5\xb3 yra Latvijos prezidento rezidencija, o netoli nuo jos - Aspazijos namas, kur ji praleido paskutinius savo gyvenimo metus. Prie\xc5\xa1 Dubult\xc5\xb3 gele\xc5\xbeinkelio stot\xc4\xaf yra 1907\xe2\x80\x931909 m. jugendstiliaus liuteron\xc5\xb3 ba\xc5\xbeny\xc4\x8dia. \xc5\xa0ioje J\xc5\xabrmalos dalyje yra ir Janio Rainio Ra\xc5\xa1ytoj\xc5\xb3 k\xc5\xabrybos ir poilsio namai \xc4\xafkurti 1946 m._NEWLINE_1950 m. Dubultuose buvo atidaryta pirmoji Latvijoje elektrifikuota gele\xc5\xbeinkelio linija Ryga-Dubultai.\n_START_SECTION_\nPavadinimo kilm\xc4\x97\n_START_PARAGRAPH_\nViena i\xc5\xa1 Dubult\xc5\xb3 pavadinimo kilm\xc4\x97s versij\xc5\xb3 teigia, kad netolimoje apylink\xc4\x97je gyveno valstietis Dubelts, nuo kurio vardo ir kilo Dubult\xc5\xb3 pavadinimas. Ta\xc4\x8diau \xc4\xaftikimiausia versija atrodo, kad jau min\xc4\x97tas \xc5\xbevej\xc5\xb3 kaimas vadinosi Dubli\xc5\xb3 kaimu (Dubleziem). V\xc4\x97liau j\xc4\xaf \xc4\xafvairiai linksniuojant - Dubble, Dubbel, Dubbeln, galiausiai prieita prie Dubult\xc5\xb3.'